ΑΘΗΝΑ 28/9/2016

ΑΡ.ΠΡΩΤ.: 2215

**ΔΕΛΤΙΟ ΤΥΠΟΥ**

**ΑΙΜΟΚΑΘΑΙΡΟΜΕΝΟΙ ΑΣΘΕΝΕΙΣ**

**ΕΡΕΥΝΑ ΓΙΑ ΤΗΝ ΚΑΤΑΣΤΑΣΗ ΤΩΝ ΜΟΝΑΔΩΝ ΤΕΧΝΗΤΟΥ ΝΕΦΡΟΥ ΤΩΝ ΔΗΜΟΣΙΩΝ ΝΟΣΟΚΟΜΕΙΩΝ**

* **ΛΙΓΑ ΠΑΛΑΙΑ ΚΑΙ ΧΑΛΑΣΜΕΝΑ ΜΗΧΑΝΗΜΑΤΑ ΑΙΜΟΚΑΘΑΡΣΗΣ**
* **ΑΚΑΤΑΛΛΗΛΑ ΦΙΛΤΡΑ ΠΟΥ ΣΚΟΤΩΝΟΥΝ & ΕΠΙΚΙΝΔΥΝΕΣ ΚΑΡΕΚΛΕΣ ΑΙΜΟΚΑΘΑΡΣΗΣ**

**Πεθαίνουν οι νεφροπαθείς και οι καλαμοκαβαλάρηδες της κυβέρνησης στον κόσμο τους**

**Κραυγή αγωνίας εκφράζουν οι Αιμοκαθαιρόμενοι Ασθενείς για το Γολγοθά που βιώνουν στα Δημόσια Νοσοκομεία. Κινδυνεύει η ζωή τους.** από **τα λειψά και σαράβαλα μηχανήματα αιμοκάθαρσης** τα οποία τακτικά είναι εκτός λειτουργίας, από **τα ακατάλληλα και επικίνδυνα φίλτρα** και από **τον χάλια ξενοδοχειακό εξοπλισμό** **πολλών ΜΤΝ**. **Τραβάνε τον Σταυρό του Μαρτυρίου**. **Οδηγούνται σε αργό θάνατο**. **Εξαιτίας αυτής της κατάστασης, μειώνεται κατά πολύ το προσδόκιμο ζωής καθώς επίσης η ποιότητα ζωής.**

**Συχνές είναι οι επιπλοκές των αιμοκαθαιρόμενων που οδηγούν ακόμη και στο θάνατο (πνευμονικά οιδήματα, υπερκαλιαιμία, εμφράγματα)** λόγω της εγκληματικής αδιαφορίας των Υπουργών Υγείας να βελτιώσουν τις συνθήκες Νοσηλείας των Μ.Τ.Ν..

**Στη καλή ποιότητα ζωής και στη σημαντική αύξηση του προσδόκιμου ζωής** των αιμοκαθαιρόμενων, καθοριστικό ρόλο παίζει η επιλογή **των φίλτρων αιμοκάθαρσης** που θα πρέπει να **είναι υψηλής απόδοσης και ποιότητας**, τα **σύγχρονα μηχανήματα Τεχνητού Νεφρού,** **οι εξοπλισμένες και επαρκείς στελεχωμένες ΜΤΝ** από Ιατρικό και Νοσηλευτικό Προσωπικό. Δυστυχώς στα Νοσοκομεία **δεν υφίστανται οι συγκεκριμένες ζωτικής σημασίας προϋποθέσεις.**

**Η κάλυψη σε νοσηλευτικό προσωπικό των ΜΤΝ σύμφωνα με τα Διεθνή στάνταρ να είναι 1 Νοσηλευτής ανά 3 αιμοκαθαιρόμενους. Στα Δημόσια Νοσοκομεία της ΧΩΡΑΣ ΜΑΣ σήμερα είναι 1 Νοσηλευτής ανά 6-9 αιμοκαθαιρόμενους.**

Εκτιμάται ότι στη χώρα μας σήμερα οι Αιμοκαθαιρόμενοι Ασθενείς **είναι 11.000 με μέση ετήσια αύξηση 2%.** Κατ’ έτος μόνο το 1% των αιμοκαθαιρόμενων θεραπεύεται με μεταμόσχευση και αυτό λόγω έλλειψης μοσχευμάτων.

**Πολλές Νησιωτικές και ορεινές περιοχές δεν διαθέτουν Μονάδες Τεχνικού Νεφρού,** με αποτέλεσμα οι Αιμοκαθαιρόμενοι να είναι αναγκασμένοι να νοικιάζουν σπίτια σε άλλες περιοχές που διαθέτουν Νοσοκομεία με αναπτυγμένες ΜΤΝ ή **είναι αναγκασμένοι να διανύουν μέρα παρά μέρα βουνά, λαγκάδια, θάλασσες για να κάνουν αιμοκάθαρση. Όταν είναι αποκλεισμένοι λόγω καιρού, πεθαίνουν από σοβαρές επιπλοκές, αλλά ποιος νοιάζεται!!!**

Χαμπάρι η κυβέρνηση!!! Στο κόσμο της!!!

**Ο Ιδιωτικός Τομέας ανθεί!!!** Παρότι οι αιμοκαθάρσεις καλύπτονται από τον ΕΟΠΥΥ, οι Ιδιωτικές Μονάδες κάνουν **παράνομες χρεώσεις τις οποίες επιβαρύνονται οι Ασθενείς. Τις επιπλοκές,** τις **έκτακτες αιμοκαθάρσεις**, τα **προβλήματα στη φίστουλα**, των αιμακαθαιρόμενων σε Ιδιωτικές Μονάδες Τεχνητού Νεφρού, τις αντιμετωπίζουν τα εφημερεύοντα Δημόσια Νοσοκομεία

**Λειτουργούν ΜΤΝ μακριά από Νοσοκομεία** που δεν ενδείκνυται, καθότι σε περίπτωση επιπλοκών των αιμοκαθαιρόμενων, πεθαίνουν πριν προλάβουν να φθάσουν σε εφημερεύοντα Νοσοκομεία. **Όποιος ζει σε απομακρυσμένο μέρος που δεν διαθέτει Νοσοκομείο και ΜΤΝ δεν προλαβαίνει. Στα «αριστερά θυμαράκια».**

**Οι ανασφάλιστοι, οι μετανάστες, οι πρόσφυγες αιμοκαθαιρόμενοι δεν είναι ενταγμένοι σε συγκεκριμένες ΜΤΝ και ταλαιπωρούνται στα εφημερεύοντα Νοσοκομεία. Μεγάλη αναμονή (έξι έως οκτώ ώρες) και ταλαιπωρία των ασθενών.** Τα Νοσοκομεία δεν παίρνουν ούτε ένα ευρώ από τον ΕΟΠΥΥ **για τις αιμοκαθάρσεις των Ανασφαλίστων, εν αντιθέσει με τον Ιδιωτικό Τομέα**. Τα ταμεία των Νοσοκομείων είναι μείον, γι’ αυτό **ρημάζουν οι Μονάδες**. **«Με πορδές», επιδιώκει η κυβέρνηση να «βάψει αυγά».**

**Ασυντήρητες κτιριακά πολλές κλινικές μεταμοσχεύσεων, αχούρι η ξενοδοχειακή υποδομή πολλών ΜΤΝ, τεράστιες ελλείψεις προσωπικού**. Εξαιτίας αυτών είναι μεγάλος ο κίνδυνος ενδονοσοκομειακών λοιμώξεων. Οι ελλείψεις υλικών τεράστιες. **Οι αιμοκαθαιρόμενοι καλούνται να κουβαλάνε τα υλικά (φίλτρα) από το σπίτι τους.** Γενικότερα τριτοκοσμικές συνθήκες Αιμοκάθαρσης.

**Τα περισσότερα Νοσοκομεία δεν έχουν συμβάσεις με εταιρείες για αγορά φίλτρων και αναλώσιμου υλικού. Οι νεφροπαθείς κάνουν αιμοκάθαρση με ότι ακατάλληλο φίλτρο βρεθεί ή περισσέψει. Αυτό είναι άκρως επικίνδυνο. Τα φίλτρα επιλέγονται στους ασθενείς με παραμέτρους ιστορικού εργαστηριακών και σωματομετρικών παραγόντων. Τα Δημόσια Νοσοκομεία δεν έχουν όμως χρήματα να τα προμηθευτούν.**

**Μεγάλη σημασία έχουν για την ασφάλεια των Ασθενών οι πολυθρόνες αιμοκάθαρσης**. Διαθέτουν μηχανισμό που ενεργοποιείται κατά της αιμοδυναμικές διαταραχές των αιμοκαθαιρόμενων. **Σε πολλές ΜΤΝ οι μηχανισμοί είναι χαλασμένοι**.

**Τα υφάσματα των πολυθρόνων έχουν εμποτιστεί (με τον καιρό) με αίμα των αιμοκαθαιρόμενων. Είναι άμεσος ο κίνδυνος εμφάνισης ενδονοσοκομειακών λοιμώξεων.**

**Ακούει κανείς** στην κυβέρνηση;;;

**Αξίζει για λίγα χρήματα που απαιτούνται για την αγορά καινούριων πολυθρόνων να κινδυνεύουν οι Ασθενείς;;;**

**Ιδρύματα της χώρας (κληροδοτήματα) ενέκριναν δωρεές μηχανημάτων αιμοκάθαρσης**, αλλά δεν παραδίδονται **επειδή υπάρχει όρος στις δωρεές** για άμεση λειτουργία τους (εγκατάσταση και στελέχωση με ιατρικό και νοσηλευτικό προσωπικό).

**Τι έχει να μας πει η «αριστερή κυβέρνηση» των παπατζήδων;;;**

Προβλήματα ανά Νοσοκομείο:

**Π.Γ.Ν.Θ. ΑΧΕΠΑ**

**11 μηχανήματα αιμοκάθαρσης είναι εκτός λειτουργίας, λόγω έλλειψης τεχνικής υποστήριξης από την εταιρεία.** Η Μονάδα λειτουργεί οριακά πλέον, με πολλαπλά προβλήματα ( μεγάλη έλλειψη  προσωπικού, υλικών, μηχανημάτων, εξοπλισμού). Εξαιτίας της μείωσης των μηχανημάτων αιμοκάθαρσης, οι ασθενείς αναγκάζονται ν’ αλλάζουν βάρδια, ενώ κάποιοι αποχώρησαν στον ιδιωτικό τομέα (δύο ασθενείς). **Οι βάρδιες έγιναν τέσσερις, με συνέπεια την τεράστια ταλαιπωρία των ασθενών που καταλήγουν να τελειώνουν νύχτα την αιμοκάθαρση, αλλά και την εξουθένωση του λιγοστού προσωπικού** με τα επιβαρυμένα ωράρια που πραγματοποιούν. Παλαιός εξοπλισμός, **κατεστραμμένες πολυθρόνες τεχνητού νεφρού.**

**Γ.Ν. ΝΑΞΟΥ**

**Παρ’ ότι τα μηχανήματα αιμοκάθαρσης είναι στο Νοσοκομείο δεν λειτουργεί ΜΤΝ λόγω έλλειψης προσωπικού. Έξι μηχανήματα παροπλισμένα το ένα εξ αυτών δωρεά της ακτοπλοϊκής εταιρείας BLUE – STARS**. Μάλιστα προσφέρθηκε **ο Αγροτικός Συνεταιρισμός της περιοχής** να καλύψει το κόστος λειτουργίας της Μονάδας σε υλικά και προσωπικό. Χωρίς όμως να ευαισθητοποιηθεί η ψευτοαριστερή κυβέρνηση. Από τους αιμοθαιρόμενους (100 στον αριθμό) κάποιοι **αναγκάστηκαν να μετοικήσουν σε άλλη περιοχή που διαθέτει Μονάδα και κάποιοι άλλοι μέρα παρά μέρα ταξιδεύουν για αιμοκάθαρση στη Σύρο ή την Αθήνα. Εάν υπάρχει απαγορευτικό στα πλοία το χειμώνα, εάν χρειάζεται έκτακτη αιμοκάθαρση, εάν συμβεί επιπλοκή μόνο ο θεός μπορεί να βοηθήσει!!!**

**Γ.Ν. ΚΩ**

**9 μηχανήματα τα μισά είναι 20ετίας που έχουν συνεχώς προβλήματα. Παλαιές καταστραμμένες πολυθρόνες. Σοβαρά προβλήματα με την προμήθεια φίλτρων.**

**Γ.Ν.Θ ΑΓ.ΠΑΥΛΟΣ**

**18 μηχανήματα αιμοκάθαρσης παλαιότατα, από το 1997 και 2004. Παλαιός εξοπλισμός. Καταστραμμένες πολυθρόνες τεχνητού νεφρού.**

**Γ.Ν.Θ. ΠΑΠΑΝΙΚΟΛΑΟΥ**

**Παλαιά μηχανήματα**, πάνω από 12 έτη που πρέπει ν’ αντικατασταθούν. Παλαιές και **φθαρμένες οι πολυθρόνες αιμοκάθαρσης**. **Μεγάλη έλλειψη προσωπικού, οφείλονται πολλά ρεπό, και άδειες κανονικές.**

**Γ.Ν. ΑΜΑΛΙΑ ΦΛΕΜΙΓΚ:** Ελλείψεις Νοσηλευτικού προσωπικού, σε βαθμό που δεν τηρείται η αναλογία που **προβλέπεται από τους κανονισμούς (3 ασθενείς προς 1 Νοσηλευτή).**

Λόγω έλλειψης προσωπικού η Μονάδα λειτουργεί από τις 7π.μ. – 8μ.μ. με συνέπεια ασθενείς που χρήζουν αιμοκάθαρσης να διακομίζονται σε άλλα Νοσοκομεία.

**Το σύστημα επεξεργασίας νερού είναι 20ετίας και χρειάζεται διαρκή συντήρηση.**

Δεν υπάρχει μόνιμο βοηθητικό προσωπικό, τραυματιοφορέας και καθαρίστρια όπως προβλέπεται.

**Τα διαλύματα, τα φίλτρα και οι φύσιγγες είναι σε οριακό σημείο (ακατάλληλες).**

**Γ.Ν.Θ. ΙΠΠΟΚΡΑΤΕΙΟ**

Σημαντικές ελλείψεις προσωπικού στο Ανοσολογικό Κέντρο.

**Αχούρι η κλινική μεταμοσχεύσεων.**

Σοβαρές ελλείψεις σε ιατρούς στη Μονάδα. **Μεγάλη έλλειψη προσωπικού, 14 νοσηλευτές για 110 ασθενείς στο πρόγραμμα των δύο ημερών.**

Παλαιός εξοπλισμός Μονάδος Τεχνητού Νεφρού. **Πολλές φορές τα μηχανήματα**

**Αιμοκάθαρσης είναι εκτός λειτουργίας. Οι πολυθρόνες αιμοκάθαρσης είναι παλαιές και φθαρμένες.**

**Μεγάλος κίνδυνος ενδονοσοκομειακών Λοιμώξεων.**

**Γ.Ν. ΕΔΕΣΣΑΣ**

**20μηχανηματα αιμοκάθαρσης που χαλάνε συνέχεια λόγω παλαιότητας**. Μεγάλη έλλειψη προσωπικού, οφείλονται πολλά ρεπό, και κανονικές άδειες. **1 νοσηλεύτρια σε έξι ασθενείς (αντί 3 το περισσότερο)**

**Γ.Ν. ΚΟΜΟΤΗΝΗΣ**

**Παλαιά μηχανήματα αιμοκάθαρσης. Για μεγάλα χρονικά διαστήματα τα μηχανήματα είναι εκτός λειτουργίας. Είναι αναγκαία η αντικατάστασή τους.**

**76 Αιμοκαθαιρόμενοι. 17 νοσηλευτικό προσωπικό. Μεγάλες ελλείψεις προσωπικού.**

**Γ.Ν.ΚΥΠΑΡΙΣΣΙΑΣ**

**Πεπαλαιωμένα μηχανήματα, δεν υπάρχει σύμβαση, δε γίνεται τακτική συντήρηση. Έλλειψη προσωπικού.**

**ΝΟΣ. ΙΟΝΙΩΝ ΝΗΣΩΝ**

**Νησιά όπως η Ιθάκη (δεν λειτουργεί ΜΤΝ) ειδικά το χειμώνα μένουν ακάλυπτα** με αποτέλεσμα τον άμεσο κίνδυνο της υγείας των Ασθενών.

**Γ.Ν.Α. ΙΠΠΟΚΡΑΤΕΙΟ**

Σοβαρά προβλήματα εξαιτίας της υποστελέχωσης. Η μονάδα λειτουργεί σε άλλο κτίριο απομακρυσμένο από το κεντρικό κτίριο με αποτέλεσμα να δυσχεραίνει το έργο των εργαζομένων**. Σοβαρότατο πρόβλημα αντιμετωπίζει η μονάδα κατά τις εφημερίες όπου προσέρχονται και εξυπηρετούνται ασθενείς ανασφάλιστοι μη εγγεγραμμένοι στην κατάσταση ασθενών.** Ταλαιπωρούνται οι Ασθενείς. Καμία κρατική επιχορήγηση για τους Ανασφάλιστους. Χρόνο με το χρόνο μειώνεται η χρηματοδότηση του Νοσοκομείου.

**Γ.Ν.Α. ΕΥΑΓΓΕΛΙΣΜΟΣ**

**Υποστελέχωση.** Εξυπηρέτηση στις εφημερίες ανασφαλίστων μη ενταγμένων ασθενών. Χωρίς καμιά κρατική χρηματοδότηση. Λειτουργεί τρεις βάρδιες και Κυριακές. **Διαθέτει 24 μηχανήματα, με έντονα προβλήματα ειδικά τις ημέρες εφημεριών.**

**Γ.Ν.Α. ΑΛΕΞΑΝΔΡΑΣ**

Η στελέχωση της μονάδας του τεχνητού νεφρού είναι ελλιπέστατη με αποτέλεσμα να λειτουργεί με **μονή βάρδια και να είναι κλειστή τα Σαββατοκύριακα**. Σοβαρότατα προβλήματα αντίστοιχα με τα προηγούμενα νοσοκομεία στις ημέρες εφημερίας.

**Γ.Ν.Α. Γ. ΓΕΝΝΗΜΑΤΑΣ:**

Νεφρολογική Κλινική Γ. ΓΕΝΝΗΜΑΤΑΣ 13 κλίνες. Μονάδα περιτοναϊκής κάθαρσης 3 κλίνες. ΦΙΑΠ 1 κλίνη. Χημειοθεραπείες και σχήματα.

**Η Νεφρολογική Κλινική** έχει 10 (δέκα) Νοσηλευτές μαζί με την προϊσταμένη και καλύπτει τις ανάγκες όλων των παραπάνω. **Έλλειψη προσωπικού 50% (χρειάζονται τουλάχιστον ακόμη πέντε (5) Νοσηλευτές).**

**Η Μονάδα Τεχνητού Νεφρού έχει 12 κρεβάτια** για αιμοκάθαρση. Λειτουργεί με 13 Νοσηλευτές. **Χρειάζονται άλλοι 3 (τρείς) για να λειτουργεί ικανοποιητικά. Προβλήματα στις γενικές εφημερίες όπου η αναμονή είναι πολλές ώρες λόγω έλλειψης κενών κρεβατιών και μηχανημάτων αιμοκάθαρσης.**

**Γ.Ν. ΡΟΔΟΥ**

Μεγάλη υποστελέχωση επικρατεί στη ΜΝΤ όπως άλλωστε και σε όλο το Νοσοκομείο. **Τα μηχανήματα που διαθέτει είναι παλαιωμένα και χρίζουν αντικατάστασης. Αναμένονται τέσσερα μηχανήματα που θα γίνουν δωρεά από το μεγάλο ίδρυμα της χώρας. Δώρο – άδωρο εξαιτίας της αδυναμίας λειτουργίας τους λόγω έλλειψης προσωπικού. Η νεφρολογική κλινική του νοσοκομείου τελεί υπό αναστολή λειτουργίας λόγο έλλειψης προσωπικού.**

**Γ.Ν. ΦΛΩΡΙΝΑΣ**

Το τμήμα λειτουργεί πρωί και απόγευμα για 35 ασθενείς**. Υπάρχει αναμονή για 5 με 8 ασθενείς.** Μεγάλες ελλείψεις προσωπικού. **Στο τμήμα υπηρετεί μόνο ένας μόνιμος ιατρός Νεφρολόγος και ένας ιδιώτης με μπλοκάκι για να καλύπτει τις εφημερίες.**

**Π.Γ.Ν.ΙΩΝΝΙΝΩΝ**

Λειτουργεί από την έναρξη ως τμήμα οξέων αιμοκάθαρσης και στην συνέχεια ως τακτικό με προγραμματισμό. **Λειτουργεί σήμερα με 8 μηχανήματα (παλιάς τεχνολογίας)** συν ένα εφεδρικό. **Υπάρχουν δύο μηχανήματα που λόγο παλαιότητας δεν υπάρχουν ανταλλακτικά και έχουν βγει για απόσυρση.** Το τμήμα λειτουργεί σε τρείς βάρδιες ασθενών και δύο βάρδιες προσωπικού. Τις Κυριακές από 12 έως 8. **Μεγάλο πρόβλημα από αιτήματα για φιλοξενία κυρίως ασθενών από Γερμανία ( έως τώρα αιτήματα 21 δεκτά μόνο 4). Λειτουργεί στο όριο και κατά περιόδους εκτός ορίου.** Ελλιπέστατο το νοσηλευτικό προσωπικό.

**Γ.Ν. ΠΡΕΒΕΖΑΣ**

**Λειτουργεί με τα μηχανήματα που έχουν μεταφερθεί από το νοσοκομείο Ζακύνθου**. **Ότι παλαιό περίσευε**. Η λειτουργία γίνεται σε δυο βάρδιες με έναν μόνιμο Ιατρό και έναν Επικουρικό. Επιτακτική ανάγκη για λειτουργία 3ης βάρδιας αλλά λόγο έλλειψης νοσηλευτικού και ιατρικού προσωπικού δεν είναι εφικτό. **Μεγάλη λίστα αναμονής τους καλοκαιρινούς κυρίως μήνες λόγο τουρισμού.**

**Γ.Ν. ΛΕΥΚΑΔΑΣ**

Το τμήμα λειτουργεί με 8 κρεβάτια (παλιάς τεχνολογίας), καλύπτουν 2 βάρδιες. Υπάρχει μεγάλη ανάγκη για τρίτη βάρδια. Προσπαθούν να την ανοίξουν με προσωπικό από άλλα τμήματα του Νοσοκομείου. Το αποτέλεσμα θα είναι να αποδυναμώσουν τα άλλα Τμήματα. **Μεγάλο πρόβλημα τους καλοκαιρινούς μήνες με λίστες αναμονής. Στο νέο υπό ανέγερση Νοσοκομείο δεν υπάρχει πρόβλεψη για περισσότερα κρεβάτια.**

**Π.Γ.Ν. ΑΛΕΞΑΝΔΡΟΥΠΟΛΗΣ**

**90 Αιμοκαθαιρόμενοι,μαζί με έκτακτες μηνιαίες καθάρσεις 1100**. 19 νοσηλευτικό προσωπικό. Μεγάλες ελλείψεις προσωπικού.

**Οφειλόμενες ημέρες ανάπαυσης στο νοσηλευτικό προσωπικό 755 εκτός των ημερών κανονικής άδειας. Μεγάλη ταλαιπωρία των Νεφροπαθών.**

**Γ.Ν. ΚΑΤΕΡΙΝΗΣ**

Μεγάλες ελλείψεις σε ιατρικό και νοσηλευτικό προσωπικό

**Γ.Ν.Θ. ΠΑΠΑΓΕΩΡΓΙΟΥ**

**Λόγω μεγάλης έλλειψης προσωπικού 22 θέσεις για αιμοκαθαιρόμενους ασθενείς είναι ανενεργές.**

**Γ.Ν. ΣΕΡΡΩΝ**

**Έλλειψη ιατρών στη Μονάδα Τεχνητού Νεφρού**

**Γ.Ν. ΚΑΒΑΛΑΣ**

Μεγάλες ελλείψεις προσωπικού. 81 Αιμοκαθαιρόμενοι μόνιμα και συχνά έκτακτα περιστατικά. 14 νοσηλευτικό προσωπικό.

**Γ.Ν. ΞΑΝΘΗΣ**

Μεγάλες ελλείψεις προσωπικού. 80 Αιμοκαθαιρόμενοι. 20 νοσηλευτικό προσωπικό. Ταλαιπωρία των νεφροπαθών.

**Γ.Ν. ΔΡΑΜΑΣ**

75 Αιμοκαθαιρόμενοι. 17 νοσηλευτικό προσωπικό. **Μεγάλες ελλείψεις προσωπικού.** Ταλαιπωρία των αιμοκαθαιρόμενων**.**

**Ο θεός να βάλει το χέρι του.**

**Τι έχουν να μας πουν για όλα αυτά οι καλαμοκαβαλάρηδες της κυβέρνησης;**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ